CELEX: 32019D2036
Language: et
Date: 2019-11-25 00:00:00
Title: Nõukogu otsus (EL) 2019/2036, 25. november 2019, Euroopa Liidu nimel võetava seisukoha kohta Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 17. lisa (Lennundusjulgestus) 17. muudatusettepanekuga

5.12.2019   
               
               
                  ET
               
               
                  Euroopa Liidu Teataja
               
               
                  L 314/170
               
            
         NÕUKOGU OTSUS (EL) 2019/2036,
         25. november 2019,
         Euroopa Liidu nimel võetava seisukoha kohta Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni 17. lisa („Lennundusjulgestus“) 17. muudatusettepanekuga
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eelkõige selle artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Rahvusvahelise tsiviillennunduse konventsioon (edaspidi „Chicago konventsioon“), mis reguleerib rahvusvahelist lennutransporti, jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO).
                  
               
                     (2)
                  
                  
                     Liidu liikmesriigid on Chicago konventsiooni osalised ja ICAO liikmesriigid, samal ajal kui liidul on teatavates ICAO organites, sealhulgas assamblees ja muudes tehnilistes organites vaatleja staatus.
                  
               
                     (3)
                  
                  
                     Vastavalt Chicago konventsiooni artikli 54 punktile l võtab ICAO nõukogu vastu rahvusvahelisi standardeid ja soovituslikke tavasid.
                  
               
                     (4)
                  
                  
                     4. juulil 2019 saatis ICAO riikidele kirja AS8/2.1–19/48, et teavitada liikmesriike, et 17. lisa („Lennundusjulgestus“) 17. muudatusettepanek esitatakse ICAO nõukogule vastuvõtmiseks 18.–29. novembril 2019 toimuval 218. istungil ja seda kavatsetakse hakata kohaldama 2020. aasta juulis. 17. lisa 17. muudatusettepanek hõlmab uusi või läbivaadatud sätteid, mis käsitlevad nõrkuste hindamist, teabe jagamist riikide ja sidusrühmade vahel, koolitusprogramme ja sertifitseerimissüsteeme, juurdepääsukontrolli, töötajate taustakontrolli ja muid redaktsioonilisi muudatusi. Riikidele saadetud kirjaga AS8/2.1–19/48 algatati ICAO liikmesriikide konsultatsioonietapp 17. lisa 17. muudatusettepaneku osas ja see etapp lõppes 4. oktoobril 2019.
                  
               
                     (5)
                  
                  
                     17. lisa 17. muudatusettepaneku koostas ICAO lennundusjulgestuse komisjon, kuhu kuuluvad kaheksa liidu liikmesriigi eksperdid ja seejärel esitati see kinnitamiseks ICAO nõukogu 217. istungile. Pärast ICAO liikmesriikidega konsulteerimist kiidetakse 17. lisa 17. muudatusettepanek tõenäoliselt heaks ICAO nõukogu 218. istungil.
                  
               
                     (6)
                  
                  
                     Muudetud 17. lisa on pärast vastuvõtmist siduv kõikidele ICAO liikmesriikidele, sealhulgas kõikidele liidu liikmesriikidele kooskõlas Chicago konventsiooniga ja selles piiritletud ulatuses. Kui konventsiooni osalised kavatsevad rahvusvahelisest standardist või soovituslikust tavast kõrvale kõrvale kalduda, peavad nad Chicago konventsiooni artikli 38 kohaselt sellest ICAOd teavitama erinevustest teatamise mehhanismi kaudu.
                  
               
                     (7)
                  
                  
                     Liidu seisukoht ICAO nõukogus peaks olema kindlaks määratud käesoleva otsuse lisas ja selle seisukoha peaksid esitama ühiselt liidu liikmesriigid, kes on ICAO nõukogu liikmed,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Rahvusvahelise Tsiviillennunduse Organisatsiooni (ICAO) nõukogus seoses rahvusvahelise tsiviillennunduse konventsiooni 17. lisa („Lennundusjulgestus“) 17. muudatusettepanekuga, on kindlaks määratud käesoleva otsuse lisas.
         
         
            Artikkel 2
            Artiklis 1 osutatud seisukoha esitavad ühiselt liidu liikmesriigid, kes on ICAO nõukogu liikmed.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 25. november 2019
            
               
                  Nõukogu nimel
               
               
                  eesistuja
               
               F. MOGHERINI
            
         
      
      
         
            Seisukoht, mis võetakse Euroopa Liidu nimel Rahvusvahelise Tsiviillennunduse Organisatsiooni nõukogus seoses rahvusvahelise tsiviillennunduse konventsiooni (edaspidi „Chicago konventsioon“) 17. lisa („Lennundusjulgestus“) 17. muudatusettepanekuga
            
               Üldpõhimõtted
            
            Rahvusvahelise Tsiviillennunduse Organisatsiooni (ICAO) tegevuse raames seoses Chicago konventsiooni 17. lisa („Lennundusjulgestus“) läbivaatamisega (17. muudatusettepanek), mis käsitleb standardite ja soovituslike tavade väljatöötamist, teevad liikmesriigid, tegutsedes ühiselt liidu huvides, järgmist:
            
                        a)
                     
                     
                        tegutsevad kooskõlas liidu poolt lennundusjulgestuspoliitika raames seatud eesmärkidega, eelkõige selleks, et kaitsta inimesi ja kaupu Euroopa Liidus ning hoida ära tsiviilõhusõidukite vastu suunatud ebaseaduslikke sekkumisi, mis ohustavad tsiviillennundusjulgestust;
                     
                  
                        b)
                     
                     
                        aitavad parendada lennundusjulgestust kogu maailmas, kohaldades tsiviillennunduse kaitsmiseks ebaseaduslike sekkumiste vastu kehtestatud ühiseeskirju ja tagades nende täitmise;
                     
                  
                        c)
                     
                     
                        toetavad jätkuvalt tsiviillennundusjulgestuse standardite väljatöötamist ICAOs, et kaitsta tsiviillennundust ebaseaduslike sekkumiste eest, kooskõlas ÜRO Julgeolekunõukogu 22. septembri 2016. aasta resolutsiooniga nr 2309 (1).
                     
                  
               Seisukoht 17. lisa („Lennundusjulgestus“) läbivaatamise kohta (17. muudatusettepanek) Liikmesriigid, tegutsedes ühiselt liidu huvides, toetavad 17. lisa 17. muudatusettepanekut.
            
               (1)  Julgeolekunõukogu 7775. koosolekul 22. septembril 2016 vastu võetud resolutsioon 2309 (2016): „Terrorirünnakutest rahvusvahelisele rahule ja julgeolekule tulenevad ohud: Lennundusjulgestus“.